Taa,
ero yinhîrî Paskwa pahnoke xa tak xakn̂e.
Ero yimaw takî tî Xesus totopo me xakn̂e roowo poi Tîîm yaka.
Ero ke tîtotopo ponaro xakn̂e.
Tîpîn̂e ro makî tî n̂een̂akn̂e takrono komo,
roowo po tînînomrî komo.
Yiixe xa ehtopo mîkyam xatken̂e.
Pahxa rma yiixe so xakn̂e.
Ero wara rma yiixe so xakn̂e miya roro twaihtopo pona roro.
Ero yimaw Noro yakro n̂eseresmetken̂e yînpanatanmekrî komo,
kokmamrî me.
Yîtîhkache tak on wara tî xakn̂e Xutas Iskar̂otes,
Simaw mumuru,
Xesus yekantopo takî tî nîhtînoyakn̂e.
Ciabu rma tî ero wa yîhtînotopo n̂iir̂akn̂e yîropotaka.
On wara tî Xesus kekn̂e tîropotaw hara,
Miyan komo yosom me rma oriyakn̂e Apapa.
Kaan yai mohxapu rma Ow,
Noro yaka kîwces hara amn̂e,
kekn̂e tî.
Ero wa tî kekn̂e Xesus tîropotaw.
Ero ke tak nawomyakn̂e piiri.
Tawrutarî tak mohkekn̂e,
ketamocickacho ke n̂etawrutamiyakn̂e hara.
Ero yinhîrî tak tuuna narkekn̂e basia yaka,
xoo.
Tînpanatanmekrî komo tak nîhtakorokekn̂e,
anarî hara,
ero wara.
Nîhtacickekn̂e tak tawrutawno ke rma.
Ero wa n̂examro nîhtakorokekn̂e.
Simaw Petru pona tak xakn̂e hara yîhtarî korokacho.
N̂esewyomekn̂e tak noro.
On wara kekn̂e,
Amoro xa ma ohtarî mîkoroke Apa okyo?
kekn̂e Xesus ya.
On wara Xesus n̂eyukyakn̂e,
Camkî ka masî on wara awitopo poko owya.
Amn̂e tak,
Ai ha,
mîîkesî,
ero wa oritome xa ma ohtakorokekn̂e,
mîîkesî tak ha,
kekn̂e yîwya.
Pîra ha men,
kekn̂e tak Petru yîwya.
Ohtarî korokapora ro mak was awya,
kekn̂e.
Ahce okwe,
kekn̂e hara Xesus yîwya.
Ahtarî korokara oyexitaw oyakrono mera ro mak mas okwe,
kekn̂e.
Ai ha Apa,
kekn̂e hara Petru yîwya.
Taa,
kasko rma ha ke,
ohtakorokakî rma.
Xiya meero kasko oyamorî meero,
ohtîpîrî meero,
kekn̂e Petru yîwya.
Pîra,
kekn̂e hara Xesus yîwya,
ahtarî mak tan korokesî.
Yusmumra rma tasî keyepuche.
Ero ke kîhtarî mak tîtkorokesî yusmuntache.
Yusmumra maxe amyamro.
Anarînhîrî mak nasî korokan me rma okwe awakrono kom ha,
kekn̂e Xesus Petru ya.
Cekanîn̂e ponaro cexirî ke tî ero wa kekn̂e,
Anarînhîrî nasî korokan me rma okwe,
kekn̂e.
Ero wa kekn̂e Xesus tînpanatanmekrî komo ya.
Ero yinhîrî tak tawrutarî namruyakn̂e hara Xesus,
n̂eremekn̂e tak hara.
On wara kekn̂e yîwya so,
Ahce wa awehtome so kîhtakorokacow so awya so?
Kpanatanmekn̂e,
mîîkexe opoko.
Apa,
mîîkexe marha owya.
Yaaro rma wa ero wa mîîkexe ero warai me oyexirî ke.
Noro yipu rma kîhtakorokacow so,
Apa,
kacho awya so,
kpanatanmekn̂e,
kacho marha awya so.
Ero ke ero wa xa marha ehcoko amyamro hara awakno komo poko,
yîhtarî komo marha korokacoko.
Ankukmarî komo me ero wa weexi apoko so.
Ero ke ero wa xa marha ehcoko amyamro hara etpoko hara.
Yaaro tan wîîkes awya so,
tantoman̂e komo yopono mera ro mak naxe antomaxapu komo.
Cen̂epen̂enhîrî komo yopono mera marha naxe yîn̂en̂epethîrî kom hara.
Sara wara na mentacow ero wa kacho owya?
Ero ke tawake xa maxe ero yipu yaw roro rma awexitaw so.